钦定古今图书集成/明伦汇编/官常典/第563卷 > 张允伸
## 钦定古今图书集成/明伦汇编/官常典/第563卷 > 张允伸

按《唐书》本传，“允伸，字逢昌，范阳人。世为军校。直方出
奔，以都知兵马使，为众立为留后，天子报可。未几，检
校散骑常侍，为节度使，累进检校司徒，兼太傅同中
书门下平章事，封燕国公。庞勋以徐州反，上书欲遣
弟允皋领兵讨贼，不许。上米五十万斛、盐二万斛佐
用度。诏嘉美，赐玉带、宝器、絿锦，进兼侍中。咸通十二”
年，以疾甚，上节印就医药，诏听许，以子简会为副大
使。卒，年八十八，赠太尉，谥曰“忠烈。”允伸性勤俭，下所
安赖，未尝有边鄙虞。子十四人，简会入朝，昆弟多至
大将军、刺史、郡佐者